ไทยประกันขายออมทรัพย์สั้นสู้หุ้นกู้
ไทยประกันชีวิตพลิกแผนออกสินค้าออมสั้นจ่ายเบี้ย 3 ปี สู้หุ้นกู้ระยะยาว
14 พ.ย. 2555

ไทยประกันชีวิตพลิกแผนออกสินค้าออมสั้นจ่ายเบี้ย 3 ปี สู้หุ้นกู้ระยะยาว
นายอังกูร ศรีกัลยาณบุตร ผู้ช่วยกรรมการผู้จัดการใหญ่ บริษัท ไทยประกันชีวิต เปิดเผยว่า บริษัทตัดสินใจออกกรมธรรม์ “ธนทวี 7/3” เป็นประกันชีวิตออมทรัพย์ระยะสั้น ชำระเบี้ย 3 ปี คุ้มครอง 7 ปี จ่ายเงินคืน 5% ของทุนประกันทุกปี และเพิ่มความคุ้มครองทุกปี โดยปีที่ 1 คุ้มครอง 100% ของทุนประกัน ปีที่ 2 เพิ่มเป็น 200% ปีที่ 37 เพิ่มความคุ้มครองเป็น 300% ทุนประกันขั้นต่ำเริ่มที่ 2 หมื่นบาทต่อปี แต่ไม่ได้สิทธิภาษี เพราะคุ้มครองไม่ถึง 10 ปี 
“เป็นครั้งแรกที่เราออกสินค้าสั้นที่สุด ที่ผ่านมาจ่ายเบี้ยสั้นก็จริง แต่จะคุ้มครอง 10 ปีขึ้นไป เพื่อเป็นทางเลือกให้กับลูกค้าที่ต้องการออมเงินระยะสั้นกว่าหุ้นกู้ ที่ออกมาส่วนใหญ่ต้องออมถึง 10 ปี ของเราแค่ 7 ปี” นายอังกูร กล่าว
นายอังกูร กล่าวว่า แบบประกันดังกล่าวจะขายผ่านตัวแทนตลอดเดือน พ.ย.นี้ หลังจากนั้นจะมาประเมินผลตอบรับว่าจะขายต่อหรือหยุดขาย จึงไม่ได้ตั้งเป้าหมายยอดขายไว้ และไม่ได้ออกมาเพื่อทำยอดขายในช่วงปลายปี แต่ออกมาเพื่อเป็นทางเลือกให้ลูกค้า เพราะในด้านเป้าหมายทั้งปี 10 เดือนแรก ตัวแทนทำยอดขายได้ทะลุเป้าหมายแล้วประมาณ 20% ซึ่งอยู่ระหว่างรวบรวมตัวเลขที่แน่นอน
อย่างไรก็ตาม บริษัทยังคงเดินหน้าจัดกิจกรรมทางการตลาดอย่างต่อเนื่อง ล่าสุดได้เข้าร่วมสนับสนุนงานเทศกาลพลุนานาชาติเมืองพัทยา ประจำปี 2555 ในวันที่ 30 พ.ย.1 ธ.ค. ที่ชายหาดพัทยากลาง โดยจะมีการแสดงพลุจาก 4 ประเทศ คือ จีน สหรัฐอเมริกา แคนาดา และสิงคโปร์
นายเจฟฟรีย์ พอล นิวนัม รองกรรมการผู้จัดการใหญ่อาวุโส บริษัท ไทยพาณิชย์ประกันชีวิต กล่าวว่า ไตรมาส 3 ที่ผ่านมา บริษัทมีกำไร 815 ล้านบาท เพิ่มขึ้นเมื่อเทียบกับช่วงเดียวกันของปีก่อนที่กำไร 646 ล้านบาท และช่วง 9 เดือนที่ผ่านมา มีกำไร 2,480 ล้านบาท เพิ่มขึ้นเมื่อเทียบกับช่วงเดียวกันของปีก่อน 1,794 ล้านบาท
ทั้งนี้ บริษัทมีรายได้เพิ่มขึ้น 6,882 ล้านบาท จากรายได้เบี้ยที่เพิ่มขึ้น 6,163 ล้านบาท และรายได้จากการลงทุน 719 ล้านบาท แต่ค่าใช้จ่ายในการรับประกันเพิ่มขึ้น 6,170 ล้านบาท จากเงินสำรองประกันชีวิตที่เพิ่มขึ้นจากงวดก่อน 3,426 ล้านบาท ผลประโยชน์จ่ายตามกรมธรรม์เพิ่มขึ้น 1,189 ล้านบาท และค่าสินไหมทดแทนและค่าใช้จ่ายในการจัดการค่าสินไหมทดแทนเพิ่มขึ้น 290 ล้านบาท ค่าจ้างและค่าบำเหน็จเพิ่มขึ้น 1,247 ล้านบาท และค่าใช้จ่ายในการรับประกันชีวิตอื่นเพิ่มขึ้น 18 ล้านบาท โดยมีค่าใช้จ่ายดำเนินงาน 159 ล้านบาท